google/wiki40b huggingface dataset:
Storyville

Storyville var det legale prostitusjonsdistriktet i New Orleans, Louisiana fra 1897 til 1917.
Innfødte brukte ganske enkelt å kalle området «The District». Kallenavnet Storyville refererer til bystyremedlem Sidney Story som skrev lovgivningen som skapte området. Det meste av det tidligere Storyvilleområdet opptas nå av «The Iberville Housing Projects», et boligkompleks to kvartaler inn i landet fra det franske kvarteret.
New Orleans har lenge vært en stor internasjonal havn og som i mange slike byer var det mye prostitusjon der. The District ble opprettet for å begrense prostitusjonen til et område av byen der det kunne bli kontrollert og regulert av myndighetene. Sent på 1890-tallet studerte myndighetene i New Orleans lovlige «red light districs» i nordlige tyske og nederlandske havner og opprettet Storyville basert på slike modeller.
Etablissementene i Storyville spente fra billige «cribs», rom som stort sett bare var møblert med en madrass der billige prostituerte virket, til mer kostbare hus opp til en rad med elegante leiegårder langs Basin Street for velbeslåtte kunder.
The District var nærliggende til en av de store jernbanestasjonene der reisende kom til byen og ble en severdighet for mange besøkende.
Jazzen oppsto ikke i Storyville (den startet som en musikktype som ble spilt over hele New Orleans), men den blomstret der som i resten av byen; mange besøkende utenbys fra hørte denne musikktypen der før den spredde seg nordover. Noen av de første jazzskribentene foreslo at Storyville spilte en nøkkelrolle i jazzens utvikling og at nedleggelsen var grunnen til at musikere fra New Orleans dro til Chicago, men dette regnes nå som unøyaktig. Storyville blir fremdeles assosiert med jazzens røtter. Det var en tradisjon i de penere etablissementene i Storyville å leie en pianist, og av og til små grupper.
The District ble stengt av de føderale myndighetene (mot sterke protester fra myndighetene i New Orleans) i løpet av første verdenskrig i 1917. New Orleans' ordfører Martin Behrmans siste uttalelse om The District er fortsatt husket av den lokale befolkningen: "Dere kan gjøre det ulovlig, men dere kan ikke gjøre det upopulært."
The District fortsatte i løpet av 1920-årene i en mer dempet tilstand som et underholdningssenter med ulike dansehaller, kabareter og restauranter. Smuglerkneiper, spillebuler og prostitusjon fantes også regelmessig i distriktet til tross for de gjentatte politirazziaene.
Nesten alle bygningene i det tidligere distriktet ble revet i 1930-årene for å frigjøre tomter til byggingen av det offentlige boligkomplekset. Mens mye av området besto av gamle og forfalne bygninger, ble de gamle leiegårdene langs Basin Street, noen av de fineste strukturene i byen, også revet. Byens myndigheter ønsket å gjøre alt de kunne for å slette det beryktede distriktet fra hukommelsen. Basin Street ble til og med døpt om til "North Saratoga" (selv om det historiske navnet kom tilbake ca. 20 år senere).
En bemerkelsesverdig samling av fotografier av E. J. Bellocq som illustrerer prostituerte fra Storyville ble utgitt i 1971 under tittelen Storyville Portraits.
Åmotsdal

Åmotsdal er en dal og ei bygd i Seljord kommune i Telemark.
Åmotsdal er ei lita fjellbygd med om lag 75 husstander i Seljord Kommune, Telemark.
Grendene Langlim, Dyrlandsdalen og Lisleherad grenser til Åmotsdal. Åmotsdal har sin egen barnehage og en nærbutikk med gatekjøkken.
Kjøreavstand til Seljord eller Rauland er omtrent ½ time. Eva Bull Holtes museum er åpent hver sommer. Hytteutbygginga er på fremmarsj ved Kvambekk, Angre, Bøle, Sudbø og Fossheim.

Åmotsdal kirke

Åmotsdal kirke er en bordkledd korskirke av tømmer, innviet i 1792, bygget der det tidligere stod ei stavkirke. Den er bygget av Jarand Rønjom, en allsidig kunstner og håndverker fra Åmotsdal. I København henger en klokke med runer som stammer fra stavkirken.
Kvinneligaen 2015/16

Kvinneligaen 2015/16 var det øverste nivået i norsk basketball for kvinner i 2015/16-sesongen. Ligaen besto av alle de 7 lagene fra Kvinneligaen 2014/15, unntatt Ammerud som hadde blitt erstattet med Ytrebygda Pride. Ullern 56ers vant ligaen foran Ulriken Eagles og Asker Aliens.
Flunk

Flunk er et norsk elektronika-band. Bandet ble startet vinteren 2000/2001 av Ulf Nygaard fra Folk & Røvere og gitarist Jo Bakke fra Happy Campers. I tillegg består bandet av vokalist Anja Øyen Vister og blir i livesammenheng utvidet med trommeslager Erik Ruud. Bandet debuterte i 2002 med albumet For Sleepyheads Only og singelen «Blue Monday» som er en coverversjon av New Orders sang fra 1983. Totalt har bandet gitt ut fem album, alle på Beatservice Records. I tillegg har de gitt ut remiksete versjoner av albumene For Sleepyheads Only og Personal Stereo.
Flunks musikk er blitt brukt i enkelte amerikanske TV-serier og filmer som The O.C. («Play» fra albumet Morning Star), Numb3rs («Spring To Kingdom Come» fra albumet Morning Star) og filmen Frøken detektiv – Nancy Drew («Blue Monday» fra For Sleepyheads Only).
Ren Zhengfei

Huawei

I 1987 grunnla Ren selskapet Huawei, som utvikler nettverks- og telekommunikasjonsutstyr. Han er også direktør i selskapet. Selskapet er et av verdens ledende selskaper innen telekommunikasjonsbransjen, med en årlig omsetning på 8,2 milliarder dollar og mer enn 44 000 ansatte i 2006.

Kommunistpartiet

Ren var tidligere offiser i Folkets frigjøringshær. Han ble medlem av Det kinesiske kommunistparti i 1958, og er medlem av den 12. nasjonalkongressen.
Gerald FitzGerald, 9. jarl av Kildare

Gerald FitzGerald, 9. jarl av Kildare (født 1487, død 2. september 1534), også kjent ved sitt irske navn Gearóid Óg, var en irsk adelsmann av normannisk slekt og var Lord Deputy (visekonge) av Irland på vegne av den engelske kronen.

Egenrådig

Faren Gerald hadde styrt Irland, hovedsakelig den sørøstlige delen, med en jernhånd, og hadde slått ned flere opprør, men på en ekspedisjon ble han dødelig såret. Han klarte å komme seg tilbake til Kildare hvor han døde i 1513. Gerald ble den 9. jarl av Kildare ved sin fars død og overtok også posisjonen som visekonge av Irland.
Han opprettet Irlands første universitet ved Maynooth i 1518. I de områdene han kontrollerte styrte han som en selvstendig konge lik han far hadde gjort før ham. Selv på høyden av sin makt måtte de begge bøye av for den engelske tronen. Faren hadde tilbrakt 2 år i Tower of London og sønnen i 11 år. Da den 9. jarlen ble kalt til London for atter å svare på anklagen om illojalitet fryktet han at oppholdet kunne bli langvaring. Han ga sin tyveårige sønn Thomas myndigheten som visekonge av Irland i sitt fravær og reiste i februar 1534 til London sammen med sine fem halvbrødre for å svare kong Henrik VIII av England.

Død i Tower of London

I London lot kongen ham arrestere og forvares i Tower of London. Geralds stilling ble ytterligere forverret da ryktene om at han var blitt henrettet kom til Irland. Hans unge sønn Thomas fraskrev seg derfor i juni 1534 sin troskap til den engelske tronen og gjorde seg til leder for et irsk opprør, men som ikke fikk den oppslutning han hadde håpet på. Den 2. september dør Gerald, ikke ved kongens dom, men av naturlige årsaker og antagelig av de generelle dårlige forholdene i fengselet.
Thomas overga seg til den engelske tronen i august 1535 mot løfte om tilgivelse, men Henrik VIII satte løftet til side og sendte ham til Tower of London. Da Irland var blitt fullstendig pasifisert ble han i 1537 sammen med sine fem onkler hengt, trukket og kvartert ved Tyburn.
Thomas ble etterfulgt av sin halvbror Gerald som ble i Italia inntil kong Henrik VIII var godt og vel død i 1547. Han ble den 11. jarl av Kildare.
Hara-Kiri

Hara-Kiri Hebdo blir Charlie Hebdo

I november 1970, etter Charles de Gaulles død i sitt hjem i Colombey-les-Deux-Églises, utkom ukeutgaven Hara-Kiri Hebdo med overskriften « Bal tragique à Colombey : 1 mort » («Tragisk ball i Colombey: 1 død»). Overskriften var inspirert av en tragedie åtte dager tidligere, en brann i brann i et diskotek der 146 omkom. Som følge ble magasinet straks og permanent forbudt for salg til mindreårige og fikk reklameforbud av innenriksminister Raymond Marcellin.
Charlie Hebdo ble startet rett etterpå. Charlie skulle sikte til General de Gaulle (sa Georges Wolinski); men det fantes også et annet magasin fra Éditions du Square, Charlie Mensuel, som var oppkalt etter skikkelsen Charlie Brown fra Charles M. Schulzs Knøttene.
Yamuna Nagar (distrikt)

Demografi

Ved folketellingen i 2011 var det 1 214 162 innbyggere i distriktet, mot 1 041 630 i 2001. Den urbane befolkningen utgjør 38,94 % av befolkningen.
Barn i alderen 0 til 6 år utgjorde 11,80 % i 2011 mot 18,74 % i 2001. Antallet jenter i den alderen per tusen gutter er 825 i 2011 mot 805 i 2001.
Tanum prestegård

Tanum prestegård eller Brunlanes prestegård er en prestegård ved Tanum kirke i Brunlanes i Larvik kommune. Den er kjent som et kunstnerhjem ettersom forfatteren Hanna Winsnes (1789–1872) bodde her i årene 1830–1845, mens ektemannen Paul Winsnes var prest her.

Prestegård

Prestegårdens historie går langt tilbake i tid, og flere av de nåværende bygningene er fra 1700-tallet. Gården i dag fredet, men brukes fremdeles som prestegård. Eier er Opplysningsvesenets fond.
Hovedbygningen (våningshuset) ble oppført i 1761–67. Det er et laftebygg i to etasjer med valmtak og stående panel. Bygningen var opprinnelig preget av rokokko, men stiluttrykket ble noe endret i 1904. Også forpakterboligen skal være oppført i 1760-årene. Stabburet er datert til 1789, mens driftsbygning og vognskjul er fra 1913. Alle disse er fredet.
Generasjon snøfnugg

Generasjon snøfnugg eller snøfnuggenerasjonen (etter engelsk generation snowflake) er et begrep som siden 2010-årene har etablert seg internasjonalt som betegnelse på generasjonen med fødselsår fra ca. midten av 1990-årene og i 2000-årene, det vil si om generasjonen født etter millenniumsgenerasjonen (med fødselsår i 1980- og 1990-årene frem til ca. 1996). Begrepet har vært gjenstand for betydelig diskusjon internasjonalt og ble kåret til årets begrep av Financial Times i 2016. Begrepet «snøfnugg» alene er også brukt som en mer generell fornærmelse uten klar tilknytning til generasjon eller fødselsår.
Begrepet er avledet av det engelske uttrykket Special Snowflake Syndrome, det vil si oppfatningen av at en selv, eller ofte ens barn, er et «unikt snøfnugg» og fortjener særbehandling. Bruken av begrepet «snøfnugg» i denne sammenhengen stammer fra romanen Fight Club (1996) av Chuck Palahniuk og filmversjonen fra 1999, der en av figurene uttaler: «Du er ikke spesiell. Du er ikke et vakkert og unikt snøfnugg». Uttrykket spiller dermed på en generaliserende oppfatning av generasjonen det gjelder som en selvsentrert og lett krenkbar generasjon med lav toleranse for andres meninger, som har blitt oppdratt av sine foreldre på en måte som har gjort dem bortskjemte og har gitt dem en overdreven oppfatning av egen unikhet og viktighet. På samme måte viser uttrykket ironigenerasjonen (fødselsår i 1970-årene) til angivelige felles karaktertrekk ved denne generasjonen. Begrepet er omdiskutert; særlig de som selv omfattes av begrepet er kritiske til det.
Claire Fox argumenterer for at medlemmer av snøfnuggenerasjonen «blir genuint opprørt av ideer som strider mot deres verdensbilde», og viser til at de oftere rapporterer å ha psykiske lidelser. Hun mener at dette ofte kombineres med en sterk kravmentalitet og at det er foreldrene som er skyld i disse egenskapene fordi de har overbeskyttet sine egne barn og unnlatt å sette grenser eller motsi barna gjennom oppveksten. Adferdsforskeren Tom Bennett, som ble oppnevnt av den britiske regjeringen til å undersøke barns adferd i skoler, uttalte at snøfnuggbarn kan være overbeskyttet og at dette leder til problemer når de begynner på universitetet og møter «livets hardere realiteter». Chuck Palahniuk uttalte i 2017 at «hver generasjon blir fornærmet av forskjellige ting, men venner som underviser på videregående forteller meg at deres elever blir veldig lett fornærmet» og at ungdommer i 2010-årene er kjennetegnet av «en form for nyvictorianisme».
Begrepet «snøfnugg», uten ordet «generasjon», er fra 2010-årene også brukt bredere som et fornærmende slangbegrep, særlig i politisk diskurs, om personer som oppfattes som lett krenkbare, uavhengig av fødselsår. Særlig fra slutten av 2016, etter valget av Donald Trump, ble begrepet i økende grad tatt i bruk som en mer generell fornærmelse, i kontrast til den opprinnelige bruken av begrepet. En kommentarartikkel i The Guardian fra november 2016 påpekte at «inntil nylig ble beskyldninger om at noen var et 'snøfnugg' alltid nevnt i sammenheng med ordet 'generasjon'».
Ĺ

Ĺ og ĺ (L med akutt aksent) brukes på slovakisk. Slovakisk har stavelsesbærende r og l, som kan opptre som både lang og kort; lang stavelsesbærende r og l markeres med akutt apostrof.
På baskisk kan en Ĺ brukes for å markere en palatalisert L ([ʎ]) som vanligvis skrives med en dobbel l - ll.
LinuxPPC

LinuxPPC er en tidligere amerikansk Linuxdistribusjon som var basert på Fedora. Distribusjonen benyttet vindusbehandlerene AfterStep, Blackbox, Wmaker, såvel som skrivebordsmiljøet KDE og hadde PowerPC som plattform.
Versjon 2000Q4 ble lansert 9. september 2000.
Adobe Flash

Bruksområder

Siden Flash ble lansert i 1996, har teknologien blitt populær for å legge til animasjon og interaktivitet til nettsider. YouTube og Google Video var to populære sider som brukte Flash for å integrere video til siden. På nettaviser er typisk mesteparten av Flash-innholdet reklame. Unntaksvis lages også hele sider i Flash, og nå i det siste også avanserte nettapplikasjoner.

Flash sin ufrie natur

Adobe Flash Player er en ufri programvare som det ikke finnes noe fullgodt alternativ for. I tilfeller der den ikke virker, er man i praksis utestengt fra de fleste nettsider som krever Flash. Man kan forsøke med Gnash, men Gnash er fortsatt på utviklingsstadiet og greier foreløpig ikke å vise stort mer enn enkle animasjoner; interaktivitet og film virker unntaksvis. Adobe støtter offisielt en mengde operativsystemer og innebygde systemer, men Flash Player er naturlig nok best tilpasset Windows og Mac OS X. Dette gjelder ytelse så vel som evne til å virke i flere situasjoner. For eksempel er Linux-støtten begrenset til 32-bits intel-arkitektur, selv om Linux kjører på flere prosessortyper. Dessuten virker ikke lyden i Flash Player 9 ved visse kombinasjoner av linuxdistribusjon og maskinvare. Spesielt prekær er mangelen på støtte for x86-64, siden dette er prosessortypen som brukes i nyere personlige datamaskiner. Faktisk har ikke Adobe klart å porte Flash Player til 64-bit under noe som helst operativsystem. Fordi Flash er en av de tingene som tvinger folk til å bruke ufri programvare, er Gnash på Free Software Foundation sin liste over prosjekter med høy prioritet.

Bruk som ikke gagner brukeren

Flash har blant annet blitt kritisert for manglende brukervennlighet, lav sikkerhet, at det brukes til å hindre tilgang til multimedia og at det er vanskelig å indeksere for søkemotorer. Den danske webgrensesnittseksperten Jakob Nielsen har argumentert for at Flash bryter det vanlige grensesnittet med brukeren og oppfordrer til misbruk.

HTML5 vs Flash

Siden HTML5 oppsto, har det vært diskusjoner om at HTML5 kommer til å ta over Flash-baserte webapplikasjoner, reklamer og lignende elementer som blir brukt i vanlige nettsider, i den nære fremtiden. For Flash-animasjoner og nettspill vil det ta tid før HTML5 tar over.
Yuanjiang (Yiyang)

Yuanjiang (kinesisk: 沅江; pinyin: Yuánjiāng) er en kinesisk by og et byfylke i byprefekturet Yiyang nord i provinsen Hunan i Sør-Kina. Den ligger ved elven Yuanjiangs utløp i Dongtingsjøen.
Befolkningen var på 743 037 innbyggere i 1999.

Norsk misjon

Det norske misjonsselskap etablerte misjonsmark i provinsen Hunan i 1902, og flere av misjonsstasjonene var i prefekturet Yiyang. Én ble etablert i Yuanjiang i 1930.
Nikolaus von Üxküll-Gyllenband

Liv og virke

Ved den nasjonalsosialistiske maktovertakelsen i 1933 var han først positiv, og arbeidet fra 1936 i Reichskommissariat for prisfastsettelse. Etter utbruddet av andre verdenskrig i 1939 hadde han rekruttert sin nevø i motstandsarbeidet mot nasjonalsosialistene. Senere ble han kontaktperson for Stauffenbergs motstandsgruppe overfor protektoratet Böhmen og Mähren.
Etter at 20. juli-attentatet slo feil ble han arrestert tre dager etter.  Üxküll oppgav uhyrlighetene i de nazistiske konsentrasjonsleirer som grunnen til hans deltakelse i kuppforberedelsene. Den 14. september 1944 ble han dømt til døden etter en hastig rettssak i Volksgerichtshof, under ledelse av Roland Freisler. Samtidig ble også offiseren Heinrich Graf zu Dohna-Schlobitten, den tidligere Zentrum-politiker Michael Graf von Matuschka og den katolske prest Hermann Josef Wehrle anklaget og dødsdømt.
Nikolaus von Üxküll-Gyllenband ble hengt i Plötzenseefengselet i Berlin samme dag.
The Door Is Always Open

«The Door Is Always Open» er en amerikansk countrysang, skrevet av Dickey Lee og Bob McDill. Den ble første gang innspilt på plate av Tennessee Pulleybone for JIM Records. Waylon Jennings spille senere inn en versjon. Den ble utgitt på hans album Dreaming My Dreams (1975). En versjon ble også gjort av Louis Johnson.
Det var versjonen til Dave & Sugar, utgitt på singlen RCA Victor PB-10625 i 1976, som ble kjent for publikum. I juli samme år ble sangen gruppas første nummer én-hit på Billboard Hot Country Singles-listen.

Norsk versjon

Reidar Brendeland har skrevet en norsk tekst. Den norske tittelen er «Mi gatedør»
Lasurstein

Lasurstein (latin: Lapis lazuli, «himmelblå stein») er en dypblå stein. Dens kjemiske formel er Na₃Ca(Al₃Si₃O₁₂)S og molar masse er 498,31 g/mol.
Lasurstein er blitt verdsatt siden antikken for sin dypblå farge, og fordi den lett lar seg polere, er den mye brukt som smykkestein. Den er også blitt brukt i mosaikk og temperafarger og av og til i oljemaling. Men den bruken opphørte da man fant en metode for å lage syntetisk blåfarge, prøyssisk blå (berlinerblå, pariserblå) eller såkalt fransk ultramarin.
De eldste gruvene finnes i Afghanistan, i provinsen Badakshan i elvedalen hvor elven Kokcha, som er en sideelv til Amu-Darja, renner. Disse gruvene har blitt drevet i mer enn 6000 år, og var en viktig handelsvare i blant annet oldtidsbyen Ur.
1. divisjon fotball for menn 2013

Opp- og nedrykk

De to beste lagene rykket direkte opp til Tippeligaen 2014, mens lagene fra tredje- til sjetteplass spilte kvalifisering om opprykk mot nummer 14 i Tippeligaen. Fire lag rykket ned til 2. divisjon 2014.
Opprykk: Bodø/Glimt, Stabæk
Kvalifisering: Sarpsborg 08 beholdt plassen etter kvalifiseringsspill mot Hødd, HamKam, Ranheim og Mjøndalen 
Nedrykk: Elverum, Follo, Kongsvinger, Vard Haugesund
Silje Waade

Idrettskarriere

Waade begynte med håndball da hun var 12 år gammel, i Stjørdals-Blink, men gikk til Byåsen Elite i 2010. Hun har spilt for Byåsen Elite etter dette, og signerte ny 3-årsavtale våren 2016.
Hun deltok ved ungdoms-VM i håndball 2012, der Norge fikk bronse etter seier 36–30 over Romania i bronsefinalen. Hun debuterte på rekrutteringslandslaget 5. juni 2014, der Waade scoret ett mål. Sommeren 2014 skadet hun korsbåndet, og mistet dermed sesongen 2014/15.
I 2016 var hun med på rekruttlandslagssamling i Slovakia, og ble tatt ut til å delta under Golden League-turneringen mot Danmark, Russland og Frankrike i oktober, der Norge vant, og Waade ble tatt ut på turneringens all star team. Hun deltok også ved Møbelringen Cup, der Norge vant finalen mot Russland, og Waade scoret to mål i finalen. Hun ble tatt til Håndball-EM 2016, der hun var det norske lagets lengste spiller.
Hun fikk sitt internasjonale gjennombrudd og spilte alle kamper på det norske laget som vant gull under EM 2016 i Sverige. Hun fikk spesielt ros for sin innsats i forsvaret.
The Best of George Harrison

Sanger

Sanger som Harrison skrev for The Beatles, blant annet sanger fra Rubber Soul, Revolver, The Beatles, Abbey Road og Let It Be – alle produsert av George Martin, unntatt «For You Blue» som er produsert av Phil Spector  –  finnes sammen med høydepunktene fra All Things Must Pass, Living in the Material World, Dark Horse og Extra Texture (Read All About It), og den eneste raritene er Harrisons «Bangla-Desh», kun utgitt som singel i 1971.

Versjoner av coveret

De amerikanske og britiske versjonene av albumet ble gitt ut med hvert sitt cover: den amerikanske versjonen har et svart-hvitt bilde av Harrison over et bilde av galaksen, mens den britiske versjonen har et fargebilde tatt på midten av 1976, av Harrison foran en antikk bil. Den internasjonale CD-utgivelsen av albumet brukte det britiske coveret. MFPs gjenutgivelse av albumet hadde Harrisons White Album PR-bilde fra 1968 på coveret.

Respons

The Best of George Harrison klarte ikke å komme på listene i Storbritannia, men nådde nummer 31 i USA og solgte til gull.
Albumet ble satt sammen uten Harrison, og det ble kritisert (fra både kritikere og fans) over at  hans Beatles-era sanger tar opp halve albumets lengde, noe som ble ansett for å bagatellisere  viktigheten av hans soloår.  Harrison hadde tilbudt EMI en spor-rekkefølge og en albumtittel for utgivelsen, men dette ble ignorert.
HV71

HV71 (Husqvarna Vätterstad i 1971), i morsmålet ofte forkortet til bare HV (i internasjonale turneringer HV71 Jonkoping) er et svensk ishockeylag i den sentrale delen av kommunen Jönköping. Laget er populært kjent som HV-Blue, og spiller hjemmekampene sine i Kinnarps Arena i distriktet Rosenlund, Jönköping, men klubben har røtter både i Jönköping- og Huskvarna-området.
HV71 ble dannet, som navnet tilsier 24. mai 1971 i en sammenslåing av to mindre klubber, Husqvarna IF og Husqvarna Vätterstad IF. 
Første sesongen HV71 spilte, brukte de røde hjemmetrøyer. Da Husqvarna AB ble hovedsponsor, endret de fargene på sine hjemmedrakter til blå.
Deres hjemmebane var i 1971 Rosenlundshallen, som ble ferdigstilt i desember 1958, og ble Skandinavias første moderne skøytebane. Den første til å trene laget var Folke Jörneke, som bare trente HV71 i en sesong. Den neste treneren var Dan Hober som klarte å få laget til eliteserien i sesongen 1979/1980. Laget endte sist og ble flyttet ned til Division 1 igjen.

Støttespillere

HV71 har historien hatt tre supporterklubber. Den første fanklubben ble kalt Klapp & Klang. Klapp & Klang ble dannet i sesongen 1973/1974 da HV71 spilte i divisjon II. Klapp og Klang ble oppløst 21.  september 1987.
Den andre støttespillergruppen som heter North Bank Supporters (NBS) og ble dannet den 22. oktober 1993. NBS er HV71s største støttespillergruppe. De har flere ganger mottatt den prestisjetunge prisen for Sveriges beste supporterklubb. 
Den tredje supporterklubben kalt Blue Crew (BC) ble dannet en gang i 2007.

Rivaler

I løpet av årene i divisjon 1 på slutten av 1970-tallet og tidlig på 1980-tallet, var HV 71s største rivaler de lokale konkurrentene HC Dalen, IF Troja og IFK Bekken.
I slutten av 1980- og 1990-tallet var AIK er en av de viktigste rivalene.
Sclerostomini

Utseende

Gjennomgående nokså små (gjerne 7-20 millimeter lange), litt flate, mer eller mindre blankt rødbrune til svarte hjortebiller. Hannens kjever er vanligvis moderat forstørrede. Mange av artene har rødlige tegninger.

Levevis

Hjortebillene er skogsinsekter med larver som utvikler seg i morken, død ved, for eksempel gamle stubber.

Utbredelse

Gruppen finnes bare i Sør-Amerika, de aller fleste av artene i og rundt Andesfjellene.